答蕭建
作者：費冠卿
朝代：唐

paragraphs: 自地上青峰，懸崖一萬重。
踐危頻側足，登塹半齊胸。
飛狖啼攀桂，遊人喘倚松。
入林寒㾕㾕，近瀑雨濛濛。
徑滑石稜上，寺開山掌中。
幡花撲淨地，臺殿印晴空。
勝境層層別，高僧院院逢。
泉魚候洗鉢，老玃戲撞鐘。
外戶憑雲掩，中廚課水舂。
搜泥時和麪，拾橡半添穜。
渡壑緣槎險，持燈入洞窮。
夾天開壁峭，透石蹙波雄。
澗藹清無土，潭深碧有龍。
畬田一片淨，谷樹萬株濃。
野客登臨慣，山房幽寂同。
寒爐樹根火，夏牖竹稍風。
邊鄙籌賢相，黔黎託聖躬。
君能棄名利，歲[晏]一相從。